Отчетен доклад

НЧ „Развитие-1892”

Редовно годишно отчетно Общо събрание

24.03.2021 г.

Добър вечер уважаеми членове на Общото събрание,

Добре дошли на всички вас, на Редовно годишно отчетно Общо събрание на НЧ „Развитие-1892” – Бяла Слатина.

Българските читалища са една уникална за Европа културна институция, която съществува единствено у нас. Те са знак за достиженията на народа ни, който иска да съхрани опита си, да го предаде в историята, да разкаже за миналото си.

Поколения наред читалището в гр. Бяла Слатина е символ на народната памет и силния български дух. Основано през 1892 г. читалището получава името „Развитие” и става средище на богата и разнообразна културно - просветна и творческа дейност, за да остане за поколенията и до днес.

Традиционно нашето читалище си партнира с Община Бяла Слатина, Сдружение „Първи юни“, читалищата, училищата и детските градини, пенсионерските и спортните клубове в общината, с Регионална библиотека „Хр. Ботев“ – Враца, с Общинско краеведско дружество „Сребреня“, с църковното настоятелство при храм „Св. Параскева“, фирмите в града, кабелна телевизия „Ета-рава“, БНР Видин. Имаме общи инициативи, участваме в съвместни прояви и се подкрепяме взаимно в много проекти. Фирма „Селебра“ е наш редовен дарител, за което благодарим.

Всички събития и прояви в Читалището се отразяват своевременно в „Читалищен вестник“, вестник „Слово +“, вестник „Северозапад днес“, радио „Видин“ и социалните мрежи. С това се популяризира не само дейността на читалището, но и на Бяла Слатина.

Действителните членове на Общото събрание за 2020 г. са 157.

През отчетната 2020 г. настоятелството като изпълнителен орган на читалището проведе 5 свои заседания, на които взе 17 решения относно дейността на НЧ „Развитие-1892” - гр. Бяла Слатина. Със своята дейност настоятелството работеше както за изпълнение на работния календарен план, програмата за дейността на читалището през 2020 г., така и контролираше, вземаше решения по възникнали през този период проблеми и задачи. Всички взети от настоятелството решения бяха своевременно свеждани до знанието на Читалищния секретар и служителите за изпълнение.

В НЧ „Развитие -1892” гр. Бяла Слатина и през изминалата 2020 г. продължиха успешно да реализират дейност традиционните звена и направления:

* **Читалищна библиотека**
* **Художествена галерия**
* **Обединена школа по изкуствата и спорта**
* **Смесен камерен хор**
* **Културно – масова дейност**
* **Материална база**

**Информация за дейността на библиотеката през 2020 г.**

Библиотеката е единственият местен информационен център, предоставящ всякакъв вид информация на своите ползватели.

По изпълнение на показателите, по които всяка година се отчитат библиотеките от област Враца нашата библиотека към НЧ „Развитие-1892“ е на второ място измежду общинските библиотеки в областта, след читалищната библиотека във Враца.

Особено важно за всяка библиотека е придобиването на нови книги, защото чрез тях се привличат повече читатели. През изтеклата година новите книги за библиотеката са 1630, от които от читалището са закупени 47 тома, а другите са набавени чрез дарения. Радостен е фактът, че все повече хора желаят да дарят книги на библиотеката, много, от които са нови и актуални. Благодарим на всички дарители. Специална благодарност на народния представител Красен Кръстев, който е редовен дарител и винаги е бил съпричастен към всички проблеми на читалището. Той дари 250 книги на библиотеката. Благодарим и на авторите Горица Маджарска, Валентина Панова, Анета Дилова, д-р Васил Чавдаров, Димитър Христов и Анна Багряна, които освен авторски книги подариха и други. Дълъг е списъкът на дарителите, но нека отбележим и д-р Людмила Янкуловска, Светлана Караджова, д-р Шенай Исмаил, Мария Димитрова, Кирил Кирилов, фирма „Папас Мел“ – с много разнообразни нови детски енциклопедии и игри, Ганка Йотова, Вера Пробойска, Росица Маринова – ръководител на балет „Грация“ в нашето читалище. Не можем да пропуснем и голямото дарение на Иван Петков Наков, което наброяваше близо 400 нови и актуални издания, нито и дарението на най-младия приятел на читалището – танцьорът Валери Тодоров или пък на постоянния ни дарител – адвокат Александър Манчев. Сърдечно благодарим на всички. Благодарим и на тези, които поискаха да останат анонимни. Всички да са живи и здрави и все така съпричастни към библиотеката, да имат все така отношение към книгите и четенето!

За нас е важно да имаме нови книги в библиотеката, защото по този начин сме в крак с времето, а не се превръщаме в склад на книги. Освен това и самото обслужване на читателите и удовлетворяването на техните потребности също довеждат много хора от различни възрасти и професии тук. На всеки читател са дадени материалите, от които той се нуждае, както и точно развитите теми за доклади, реферати, дипломни работи.

Читателите за 2020 г. са 854, от тях децата са 226, а над 14-годишна възраст са 628. Посещенията в библиотеката са 18 415, а заетите библиотечни документи са 31169 тома.

Обособени са 38 табла и кътове по различни поводи. Направените писмени и устни библиотечно-информационни справки са 137.

Другата насока на работа на библиотеката за привличане на читателите са културно-масовите прояви.

През месец януари съвместно със Смесения камерен хор се проведе незабравимата вечер „На чаша чай с руски песни и Висоцки“, а през февруари вечерта за любовта и виното.

Библиотеката инициира изложба на автентични мартеници, в която се включиха граждани и институции.

За съжаление, поради пандемичната обстановка много от събитията в библиотеката се провеждаха и онлайн или при намалена посещаемост. Електронно се поддържаха ежедневната рубрика „На този ден“, седмичната образователна игра „Библиотеката пита“, в която се задаваха въпроси от различни области на знанието и рубриката „Читателите споделят“, в която се поместваха отзиви за прочетени книги.

В организираните от читалището детски летни занимания библиотеката се включи с Лятна читалня „Пътешествия в страната на приключенията и книгите“, в заниманията по интереси „Да играем заедно“ и Филмово лято, които се провеждаха в различни дни от седмицата по график. Заниманията продължиха от 15 юни до 31 август, като посещенията за този период възлизат общо на 1 993. В рамките на тези дни се събираха деца не само от града, а и от общината. Те четяха любими книжки, забавляваха се със занимания по интереси, гледаха интересни и любими филмчета.

Библиотекарите взеха участие в обмяна на добри практики. Бе проведено обучение на тема „Как да останем виртуално свързани с потребители“ – онлайн събитие на живо съвместно с библиотекарите от община Борован.

Светлина Берова, Василка Цачева и Виолета Кръстева представиха читалището на XVII Регионална краеведска конференция „Памет и паметници“, организирана от Регионална библиотека „Хр. Ботев“ – Враца.

Представени бяха книгите „Дяволът си търсеше жена“ на Горица Маджарска и „Мария Тертер царицата“ на Людмила Андровска.

Проведе се вечер с творчеството на Анна Багряна и Димитър Христов.

Клуб „Млад краевед“ към ОУ „Св. Климент Охридски“ с ръководител Светлина Берова провеждаше своите уроци в библиотеката. Те бяха на различна тема, някои от които за изработване на родословно дърво, за забележителни личности от нашия край, за традиционните празници и обичаи, урок за мартениците и за нашия Национален празник - 3-ти март и най -вече за историята на Прогимназията. Децата слушаха с интерес за създаването и развитието на родното училище, за учителите и преподавателите във времето. Направиха заедно с библиотекарите табло с фотоси на учители, преподавали в края на XIX и първата половина на XX век в Бяла Слатина.

През месец ноември се проведоха традиционните Дни на българския дух, посветени на Деня на народните будители. В различни табла, презентации, рубрики във виртуалното пространство бяха представени наши земляци – творци и техни произведения.

Отбеляза се 90-годишнината на Цоньо Неделкин – поет, родом от село Галиче.

През месец декември библиотеката се включи в Хрелковите дни – с уроци, представяне биографията на нашия именит съгражданин и поднасяне на цветя на 16 декември – рождената дата на поета.

Библиотеката се включи в благотворителния базар „Коледна приказка. Заедно за Дейвид“.

**Художествената галерия при НЧ „Развитие-1892“**

 Художествената галерия е създадена през 1984 г. Тя е единствена по рода си на територията на гр.Бяла Слатина. Днес фондът на галерията съдържа над **300** произведения на изобразителното изкуство. През годините на своето съществуване тя се превърна в едно от значимите средища на културен живот в Общината. Тук се организират множество прояви, свързани с разпространение и популяризиране на произведенията на изобразителното изкуство, изложби и творчески срещи.

През изтеклата 2020 г. се осъществиха редица дейност:

16 март – изложба по повод 90 години от рождението на белослатинския художник Васил Габровски;

15 юни – организиране, подреждане и откриване на изложба на галерия „Савчеви“ – гр. Оряхово;

11септември – организиране, подреждане и откриване на изложба на галерия „Савчеви“ – гр. Оряхово и изложба на украшения от мъниста на Марияна Вълкова по повод на панаирните дни.

**Обединена школа по изкуствата и спорта**

Към Обединената школа по изкуствата и спорта през 2020 г. функционират:

* Състав за български народни танци;
* Групи по характерни и модерни танци;
* Мажоретен състав;
* Балет „Грация”;
* Детска вокална група „Бони-Бон“.

Обучението в школата изгражда таланта на децата, развива чувството им за отговорност, запълва свободното им време.

**Детска вокална група „Бони-Бон” с ръководител Ива Йотова**

През изминалата 2020 г. във Вокалната група се обучаваха 20 деца, които са разделени в две възрастови групи: малки – 1 – 4 клас и големи – 7 – 12 клас. В заниманията си децата усвояваха основите на певческото изкуство, развивайки своя творчески дух, чувство на отговорност и колективизъм. Чрез пеенето се работи за цялостно развитие на музикалността на децата – умение за точно интониране, метроритмичният усет, като в същото време то дава възможност за индивидуално и колективно емоционално преживяване.

Въпреки кризата, която удари тежко културния сектор ВГ „Бони – Бон“ направи участия в общински и читалищни мероприятия.

Изяви:

* 27 януари - Вечер на Висоцки;
* 1 март – Ден на самодееца;
* 3-ти март – Национален празник;
* 11 септември – Откриване на панаирни дни Бяла Слатина;
* 13 септември – Бяла Слатина търси талант (две втори места);
* 10 октомври – Фестивал в с. Крушовица.

От началото на месец юни до края на август в НЧ „Развитие-1892“ се организираха летни занимания за всички деца от града. В групата „Да пеем заедно“ се включиха около 25 деца, които идваха по график два пъти седмично. Разучаваха се детски и забавни песни, децата се запознаха с характерните особености на българския фолклор – народни песни, обичаи, традиции. Разучени бяха 12 песни, а децата искрено се забавляваха на голямата сцена.

Музикалните занимания на Вокална група „Бони – Бон“ имат за цел да развият музикалната култура, слух и увереност на детето в ранна възраст. Като ръководител на групата Ива Йотова подкрепя децата в началните им стъпки в света на музиката и пеенето, като ги насърчава и поощрява желанието им за изява.

През 2021 г. г-жа Йотова залага на подготовка на децата от Вокална група „Бони – Бон“ за участието им в: общински и читалищни мероприятия, празници, тържества, фестивали. Децата са силно мотивирани, притежават личностни качества, ценности и нагласи за емоционално, социално, духовно-нравствено развитие в съответствие с възрастта, потребностите и интересите им.

Взимайки **у**частие във всички дейности, които се предлагат към НЧ „Развитие-1892“, гр. Бяла Слатина, в децата възпитаваме отговорност и екипност, интерес към културата и изкуството, съхраняване на националното самосъзнание, бит и култура.

**Състав за народни танци с хореограф Детелина Крачуновска**

Танцов състав „Развитие“ към НЧ „Развитие-1892“ – гр. Бяла Слатина се състои от 3 възрастови групи, включващи 60 танцьори. В репертоара на състава се изпълняват танци от различни фолклорни области на България – шопска, северняшка, тракийска, пиринска. Многобройни са участията на групите в местни и други мероприятия и фестивали в страната. Танцьорите с интерес и любов посещават репетициите и с желание участват в концертите. Заучаването на традиционните хора и танци ги докосва с българското и бита ни. Така те се чувстват истински съхранители на българщината. Всеки, стъпил в танцовата зала, запазва своята любов към народните танци в сърцето си завинаги.

Съставите взеха участие в следните мероприятия:

14.02.2020 г. – Концерт по случай Трифон Зарезан в Бяла Слатина – участие на състав средна възраст

28.02.2020 г. – Концерт по случай Ден на самодееца в Бяла Слатина -участие на състав средна възраст и любителска група.

03.03.2020 г. – Връх Шипка – любителска група

03.03.2020 г. – Концерт по случай 3 март – участие на състав средна възраст в Бяла Слатина

От 10 март до 15 юни се провеждаха онлайн репетиции

15.06 – 31.08. 2020 г. – Летни занимания

26.08 – 29.08. 2020г. – Лагер на танцьорите от състав средна възраст на Априлци

28.08.2020г. – Откриване на новопостроения басейн в Бяла Слатина – участие на любителска група

11.09.2020 г. – Участие на състав средна възраст и любителски състав в панаирни дни „Бяла Слатина 2020“

12.09.2020г. – Есенен празник в лесопарк Бяла Слатина – участие на състав средна възраст и любителски групи от Бяла Слатина и Търнава

19.09.2020г. – Фестивал на сливата в Троян – любителска група

07.10.2020г. – Откриване на новата сграда на БКС – участие на любителски състав в Бяла Слатина

10.10. 2020г. – Фестивал на тиквата в Севлиево – участие на любителска група

10.10.2020г. – Фестивал в Крушовица – участие на състав средна възраст

01.11. – 22.12.2020 г. – Онлайн репетиции

03.12.2020г. – Запалване светлините на коледната елха в Бяла Слатина – участие на дует Валери Тодоров и Деница Цветозарова

**Балет „Грация” с ръководител Росица Маринова**

В балет „Грация“ се обучават 30 деца в пет възрастови групи от 6 до 18 години. Целта на обучението е всестранната физическа подготовка за развитието на децата. Заниманията на децата от балета започва от ранна детска възраст и спомага за формирането на личността – организираност, трудолюбие, воля. Чрез танците децата развиват различни качества – гъвкавост, издръжливост, сила, лекота, бързина. Репертоарът на групите е изграден от танци в различни стилове: модерен балет, танцово шоу, гимнастика, МТВ танци и кей поп танци. Децата посещават с голямо желание часовете. През изминалата година децата от балет „Грация“ взеха участие в:

* 28.02.2020 г.- Концерт по случай Деня на самодееца
* 3.03. – 3- ти март
* 15.06. – 31.08. – Летни занимания
* 28.08. – Откриване на басейна
* 11.09. – Концерт по случай Панаирни дни „Бяла Слатина 2020“
* 10.10. – Фестивал "Да завием баницата" – с.Крушовица

**Групи по Характерни и модерни танци и Мажоретен състав с хореограф Борислава Иванова**

В съставите се обучават 21 деца в две възрастови групи, които изучават различни видове и стилове в танцовото изкуство. В часовете се разучават елементи и движения от танци, съобразени с възможностите на децата. Репертоарът на съставите е богат и разнообразен. Участията на сцена пред публика повишават тяхното самочувствие, жизненост и енергичност. Зарежда ги с позитивни емоции. Танците повлияват на тяхната правилна стойка и добър тонус.

Мажоретните групи се изявяват с шалове, помпони и батони, марширувайки на известни маршове. Изучават се гръцки, испански, италиански, руски и руско-цигански танци. Децата се потапят и в магията на българския съвременен танц. Различните елементи, които изучават в съставите, развиват тяхната гъвкавост, ритмичност, концентрация, правилно дишане, артистичност. Представителният състав участва във всички читалищни и общински мероприятия.

През изминалата 2020 г. Групи по характерни и модерни танци и Мажоретен състав взеха участие в следните мероприятия:

28.02. – Концерт по повод Деня на самодееца;

Концерт по случай 3 март – Национален празник на РБългария;

28.08. – Откриване на новия басейн в града.

Съставът взе участие и в рамките на панаирните дни на Бяла Слатина: Концерт на самодейните състави при НЧ „Развитие – 1892”, откриване на обновения Лесопарк и тържествена церемония по случай Деня на Бяла Слатина.

26.09. – Участие във фестивала „Тъпан бие, хоро се вие, Буковец се весели, българското да съхрани“ в с. Буковец

9.10.- Откриване на новата сграда на общинското предприятие „Чистота и строителство“

В периода 15.06. – 31.08.2020г. в читалището се проведоха летни занимания. 30 деца се запознаха с тънкостите на модерните и мажоретни танци. Те посещаваха часовете с голямо желание. Част от децата през октомври се записаха в групите и продължават да се занимават с танци.

**Смесен четиригласен камерен хор** продължи своята работа и през 2020 г. под вещото ръководство и диригентство на **Пламена Гешковска**. Репертоарът на хора се обогати с песни, на които г-жа Гешковска изготвя аранжимента. В хора участват 14 самодейци. Диригентът и хористите през годината усилено работеха по заучаването на разнообразния репертоар и постигане на високо художествено ниво на изпълненията. Камерният хор взе участие във всички официални събития, организирани от Община Бяла Слатина и читалище „ Развитие-1892”.

Януари:

27.01 – участие в програма, посветена на Владимир Висоцки

Февруари:

14.02 – участие в поредната инициатива на библиотеката към ч-ще „Развитие-1892“,гр.Бяла Слатина – вечер, посветена на виното и любовта.

28.02 – участие в концерта на читалището, посветен на Деня на самодееца

- участие във карнавалния фестивал “Фършанги“ в с.Бърдарски геран.

- участие в тържествения общоградски концерт, посветен на 3-ти март

Децата от Школата по пиано се запознаха с класически произведения от руски и европейски композитори. Две от децата показват значителен напредък.

По време на летните занимания децата бяха запознати с някои теми от историята на музиката – кога и как се е зародила; някои по-ярки етапи от развитието ѝ; основните изграждащи я елементи, солфеж. Децата се запознаха с някои от музикалните инструменти. Забавляваха се с музикални гатанки и интересни музикални игри. Слушаха части от разнообразни музикални изпълнения и сами измисляха мелодии. Пяха.

Септември

11.09.-Участие в тържественият концерт, посветен на гр.Бяла Слатина /откриване на панаира/;

Октомври – сериозна подготовка за фестивал „Цепелина“

Подготовка и онлайн поздрав за Деня на Народните Будители

Декември

Подготовка и онлайн поздрав за Коледните празници

Разнообразните в стилово и жанрово отношение песни, изпълнявани от Смесен камерен хор, зарадваха широк кръг публика през изтеклата 2020 г.

Дори и при наложените извънредни противоепидемични мерки, работата на колектива продължава.

**Културно – просветна дейност**

Част от Летните занимания „Фабрика за игри и забавления“ бяха и :

Творчески креативни занимания „Малките вълшебници“ с ръководител Петя Пешева, в които взеха участие 30 деца. Те се забавляваха с изработката на различни украси и сувенири от хартия и други материали.

Занимания за развитие на актьорски способности и сценична реч с ръководител Никола Попов, по-късно – с Цветелина Теодосиева, в които 18 деца откриха магията на театъра. Разучаваха и пресъздадоха приказката „Дядовата ръкавичка“.

Клуб „Корени“ , с ръководител Светлина Берова. 25 деца се запознаха с историята на Бяла Слатина, с видни личности, родени в нашия край, с паметниците, църквата, река „Скът“ и др.

В рамките на летните занимания НЧ „Развитие-1892“ проведе 4 екскурзии – до Зоопарк „Гергана“ – гр. Кнежа; до „Панорамата“ и Кайлъка в гр. Плевен; до Национален музей „Параход Радецки“ и парк „Христо Ботев“ в гр. Козлодуй; до къща музей и католически храм „Св. Йосиф“ – с. Бърдарски геран.

За всички участници в летните занимания бяха организирани колективни посещения на три анимационни филми в кино „Роял“.

Читалището се включи във Фестивала "Да завием баницата" – с. Крушовица, където участва в кулинарна изложба с местни ястия и баници, както и с изпълнения на художествените състави към читалището.

През изминалата 2020 г. на сцената на читалището гостува театър Кърджали с постановката „Перфектната сватба“, в която участваха столични актьори.

Читалището съвместно с Община Бяла Слатина отбелязахме 126 години от рождението на поета Николай Хрелков с поднасяне на цветя пред неговия паметник в градския парк.

 **За обезпечаване** работата на читалището бяха извършени следните дейности:

* **ремонт на покрива на южната гримьорна на блок 1;**
* **боядисване, подмяна и полагане на ламинат в детския отдел**
* **сценично осветление за театрален салон;**
* **осветление за Картинна галерия;**
* **закупена прахосмукачка „Керхер“**

С финансовите средства, с които разполагаше читалището през 2020 година, се постарахме да обезпечим неговата дейност, да откликнем на новите потребности на българското общество, свързани с информационните технологии, модерните средства за комуникация и глобалното общуване. През 2020 г. Читалищното настоятелство и служителите на НЧ „Развитие-1892” град Бяла Слатина работиха с много професионализъм, с чувство за отговорност, за да съхранят и продължат успешно специфичната мисия на нашето читалище за съхранение и развитие на традиционните ценности както на нацията, така и на нашия Белослатински край, за което им благодаря.

март 2021 г.

**Боряна Петкова**

Председател на НЧ „Развитие-1892”,гр.Бяла Слатина